ประกาศคณะกรรมการป้องกันและปราบปรามการทุจริตแห่งชาติ เรื่อง การให้ข้าราชการสำนักงาน ป.ป.ช. ซึ่งมีอายุครบหกสิบปีบริบูรณ์รับราชการต่อไป พ.ศ. 2553

ประกาศคณะกรรมการป้องกันและปราบปรามการทุจริตแห่งชาติ
ประกาศคณะกรรมการป้องกันและปราบปรามการทุจริตแห่งชาติ
เรื่อง
การให้ข้าราชการสำนักงาน ป.ป.ช. ซึ่งมีอายุครบหกสิบปีบริบูรณ์รับราชการต่อไป
พ.ศ. ๒๕๕๓
 

เพื่อให้การปฏิบัติราชการตามภารกิจต่าง
ๆ ของสำนักงาน ป.ป.ช. ดำเนินไปอย่างต่อเนื่องมีประสิทธิภาพและประสิทธิผลในการปฏิบัติราชการ
จึงมีความจำเป็นที่จะต้องกำหนดหลักเกณฑ์ให้ข้าราชการสำนักงาน ป.ป.ช.
ที่ปฏิบัติหน้าที่ในทางวิชาการหรือหน้าที่อื่นที่ต้องใช้ความสามารถเฉพาะตัว
ที่มีอายุครบหกสิบปีบริบูรณ์ สามารถรับราชการต่อไปอีกไม่เกินสิบปี
เพื่อเป็นการสร้างและรักษาทรัพยากรบุคคลของสำนักงาน ป.ป.ช. ฉะนั้น อาศัยอำนาจตามความในมาตรา ๑๐๗
แห่งพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต พ.ศ.
๒๕๔๒ มาตรา ๑๐๘ แห่งพระราชบัญญัติระเบียบข้าราชการพลเรือน พ.ศ. ๒๕๕๑ ประกอบกฎ ก.พ.
ว่าด้วยการให้ข้าราชการพลเรือนสามัญซึ่งมีอายุครบหกสิบปีบริบูรณ์รับราชการต่อไป
พ.ศ. ๒๕๕๒ จึงออกประกาศในส่วนที่เกี่ยวกับการให้ข้าราชการสำนักงาน ป.ป.ช.
ซึ่งมีอายุครบหกสิบปีบริบูรณ์รับราชการต่อไปไว้ ดังต่อไปนี้

ข้อ ๑
ประกาศนี้เรียกว่า ประกาศคณะกรรมการป้องกันและปราบปรามการทุจริตแห่งชาติ เรื่อง การให้ข้าราชการสำนักงาน
ป.ป.ช. ซึ่งมีอายุครบหกสิบปีบริบูรณ์รับราชการต่อไป พ.ศ. ๒๕๕๓

ข้อ ๒[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
การให้ข้าราชการสำนักงาน ป.ป.ช.
ตำแหน่งประเภทวิชาการระดับเชี่ยวชาญหรือระดับทรงคุณวุฒิรับราชการต่อไป
ซึ่งจะมีอายุครบหกสิบปีบริบูรณ์ในปีงบประมาณใด
เมื่อสิ้นปีงบประมาณที่ผู้นั้นมีอายุครบหกสิบปีบริบูรณ์จะต้องเป็นกรณี ดังนี้
(๑)
มีเหตุผลและความจำเป็นเพื่อประโยชน์ของทางการ
(๒)
ตำแหน่งที่จะให้ผู้นั้นรับราชการต่อไปต้องเป็นตำแหน่งหนึ่งตำแหน่งใด ดังต่อไปนี้
คือนักกฎหมาย ป.ป.ช. เจ้าพนักงานปราบปรามการทุจริต นักวิชาการคอมพิวเตอร์
หรือตำแหน่งอื่นที่คณะกรรมการ ป.ป.ช. เห็นว่าเป็นตำแหน่งที่มีความขาดแคลนบุคลากร
(๓)
ตำแหน่งที่จะให้ผู้นั้นรับราชการต่อไปต้องเป็นตำแหน่งที่ผู้นั้นครองอยู่เดิม

ข้อ ๔
กำหนดเวลาที่จะให้รับราชการต่อไปตามประกาศนี้
ให้กระทำได้ตามความจำเป็นโดยในครั้งแรกให้สั่งให้รับราชการต่อไปได้ไม่เกินสี่ปี
และถ้ายังมีเหตุผลและความจำเป็นจะให้รับราชการต่อไปอีกได้ครั้งละไม่เกินสามปี
แต่เมื่อรวมกันแล้วระยะเวลาทั้งหมดต้องไม่เกินสิบปี
เมื่อครบกำหนดเวลาที่สั่งให้รับราชการต่อไปตามวรรคหนึ่ง
ให้สั่งให้ผู้นั้นพ้นจากราชการตามกฎหมายว่าด้วยบำเหน็จบำนาญข้าราชการ
แต่ถ้าความจำเป็นที่ให้ผู้นั้นรับราชการต่อไปหมดลงก่อนครบกำหนดเวลาดังกล่าว
จะสั่งให้ผู้นั้นพ้นจากราชการตามกฎหมายว่าด้วยบำเหน็จบำนาญข้าราชการก่อนครบกำหนดเวลาดังกล่าวก็ได้

ข้อ ๕
ส่วนราชการใดในสำนักงาน ป.ป.ช. มีความจำเป็นที่จะให้ข้าราชการสำนักงาน
ป.ป.ช. ซึ่งมีอายุครบหกสิบปีบริบูรณ์รับราชการต่อไปเมื่อสิ้นปีงบประมาณนั้น
ให้ส่วนราชการนั้นจัดทำข้อมูลเพื่อใช้ประกอบการพิจารณา ดังนี้
(๑)
แผนงาน โครงการ ตลอดจนภารกิจที่มีความจำเป็นจะให้ผู้นั้นปฏิบัติ จำแนกเป็นรายปี
(๒)
สภาวะการขาดแคลนบุคลากรในภาพรวมของสำนักงาน ป.ป.ช. ความสามารถในทางวิชาการ
หรือความสามารถเฉพาะตัวของผู้นั้น
และความยากในการหาผู้ที่มีความรู้ความสามารถเหมาะสม มาปฏิบัติหน้าที่แทนผู้นั้น
(๓)
เหตุผลและความจำเป็นที่จำต้องให้ผู้นั้นปฏิบัติภารกิจ ตาม (๑)
(๔)
ระยะเวลาที่จะให้ผู้นั้นรับราชการต่อไป
(๕)
ข้อมูลเกี่ยวกับข้าราชการสำนักงาน ป.ป.ช. ผู้นั้น

ข้อ ๖
ข้าราชการสำนักงาน ป.ป.ช. ซึ่งมีอายุครบหกสิบปีบริบูรณ์แล้ว
ที่จะให้รับราชการต่อไปได้ตามข้อ ๓ ต้องอยู่ในหลักเกณฑ์ ดังต่อไปนี้
(๑)
ดำรงตำแหน่งประเภทวิชาการระดับเชี่ยวชาญขึ้นไปต่อเนื่องกันมาแล้ว
ไม่น้อยกว่าหนึ่งปีนับถึงวันสิ้นปีงบประมาณ ยกเว้นในปีงบประมาณ พ.ศ. ๒๕๕๓
ให้นับระยะเวลาต่อเนื่องสำหรับข้อนี้ ไม่น้อยกว่าเก้าเดือน
(๒)
มีความรู้ ความสามารถ ความเชี่ยวชาญ ทักษะ และประสบการณ์
และมีผลงานหรือผลการปฏิบัติงานในตำแหน่งดังกล่าวเป็นที่ประจักษ์
อีกทั้งสามารถปฏิบัติหน้าที่ในตำแหน่งนั้นต่อไปได้
(๓)
ไม่อยู่ในระหว่างการถูกตั้งคณะกรรมการสอบสวนในกรณีที่ถูกกล่าวหาว่ากระทำความผิดวินัยอย่างร้ายแรง
(๔)
ผ่านการตรวจสุขภาพทั้งทางร่างกายและจิตใจ

ข้อ ๗
การให้ข้าราชการสำนักงาน ป.ป.ช.
ผู้ใดซึ่งดำรงตำแหน่งประเภทวิชาการระดับเชี่ยวชาญหรือระดับทรงคุณวุฒิตามข้อ ๓ (๒)
ได้รับราชการต่อไปเมื่อสิ้นปีงบประมาณที่ผู้นั้นมีอายุครบหกสิบปีบริบูรณ์
ให้คณะอนุกรรมการพัฒนาระบบบริหารงานบุคคลและการพัฒนาองค์กรเป็นผู้พิจารณา

ข้อ ๘
ให้ส่วนราชการดำเนินการตามข้อ ๗
ภายในเดือนมีนาคมของปีงบประมาณที่ข้าราชการสำนักงาน ป.ป.ช.
ผู้นั้นจะมีอายุครบหกสิบปีบริบูรณ์
และให้คณะอนุกรรมการพัฒนาระบบบริหารงานบุคคลและการพัฒนาองค์กรพิจารณาข้อเสนอของส่วนราชการ
ให้แล้วเสร็จภายในเดือนมิถุนายนของปีงบประมาณนั้น

ข้อ ๙
ในกรณีที่คณะอนุกรรมการพัฒนาระบบบริหารงานบุคคลและการพัฒนาองค์กรเห็นชอบให้ข้าราชการ
ป.ป.ช.
ผู้ใดรับราชการต่อไปได้เมื่อสิ้นปีงบประมาณที่ผู้นั้นมีอายุครบหกสิบปีบริบูรณ์
ให้เลขาธิการคณะกรรมการ ป.ป.ช. มีคำสั่งให้ผู้นั้นรับราชการต่อไป และส่งสำเนาคำสั่งให้กรมบัญชีกลางทราบ
เพื่อดำเนินการในส่วนที่เกี่ยวข้องต่อไป

ข้อ ๑๐
การสั่งให้ข้าราชการสำนักงาน ป.ป.ช.
รับราชการต่อไปเป็นครั้งแรกนับแต่วันสิ้นปีงบประมาณที่ผู้นั้นมีอายุครบหกสิบปีบริบูรณ์
ให้มีคำสั่งภายในวันที่ ๓๐ กันยายน ของปีงบประมาณที่ผู้นั้นมีอายุครบหกสิบปีบริบูรณ์
ในกรณีที่ครบกำหนดเวลาที่ให้รับราชการต่อไปแล้ว
ถ้าได้รับความเห็นชอบให้รับราชการต่อไปอีก
ให้มีคำสั่งก่อนวันครบกำหนดเวลาที่ให้รับราชการต่อไปในครั้งก่อน

ข้อ ๑๑
ข้าราชการสำนักงาน ป.ป.ช. ซึ่งได้รับราชการต่อไปตามประกาศนี้
จะต้องดำรงตำแหน่งและปฏิบัติหน้าที่เฉพาะตำแหน่งที่ได้รับราชการต่อไปเท่านั้น
และจะย้าย โอน หรือเลื่อนไปดำรงตำแหน่งประเภทบริหาร ประเภทอำนวยการ
หรือตำแหน่งอื่น หรือจะรักษาราชการแทนรักษาการในตำแหน่ง
รับมอบอำนาจให้ปฏิบัติราชการแทน ไปช่วยราชการ หรือไปช่วยทำงานชั่วคราวในตำแหน่งอื่นไม่ได้

ข้อ ๑๒
ให้คณะกรรมการป้องกันและปราบปรามการทุจริตแห่งชาติเป็นผู้มีอำนาจตีความและวินิจฉัยปัญหาเกี่ยวกับการปฏิบัติตามประกาศนี้
หรืออันเนื่องมาจากประกาศนี้


ประกาศ ณ วันที่ ๕
มกราคม พ.ศ. ๒๕๕๓
ปานเทพ กล้าณรงค์ราญ
ประธานกรรมการป้องกันและปราบปรามการทุจริตแห่งชาติ





ปริยานุช/ผู้จัดทำ
๑๐ กุมภาพันธ์ ๒๕๕๓

นันท์นภัสร์/ตรวจ
๑๐ กุมภาพันธ์ ๒๕๕๓

วิศนี/ปรับปรุง
๑๘ สิงหาคม ๒๕๕๘
[๑] ราชกิจจานุเบกษา
เล่ม ๑๒๗/ตอนพิเศษ ๑๗ ง/หน้า ๔๘/๒ กุมภาพันธ์ ๒๕๕๓